
ΧΑΙΡΕΤΙΣΜΟΣ ΤΟΥ ΑΝΤΙΠΡΟΕΔΡΟΥ ΤΗΣ ΠΑΝΕΛΛΗΝΙΑΣ ΈΝΩΣΗΣ ΑΠΟΣΤΡΑΤΩΝ ΑΞΙΩΜΑΤΙΚΩΝ ΤΗΣ ΑΣΤΥΝΟΜΙΑΣ ΠΟΛΕΩΝ ΑΝΤΙΣΤΡΑΤΗΓΟΥ Ε.Α. ΗΛΙΑ ΠΑΠΑΕΥΘΥΜΙΟΥ
Πανοσιολογιώτατε,
Kύριε Γενικέ Γραμματέα, 

Κύριε Αρχηγέ, 

Κύριοι επίτιμοι Αρχηγοί και Υπαρχηγοί των Σωμάτων,

Αγαπητοί συνάδελφοι, εν ενεργεία και αποστρατεία,

Κυρίες και κύριοι, 

Η Πανελλήνια Ένωση Αποστράτων Αξιωματικών Αστυνομίας Πόλεων, της οποίας έχω την τομή να προεδρεύω, εκφράζει για μία ακόμη φορά τις ευχαριστίες και την ευγνωμοσύνη της σε αυτούς που πρωτοστάτησαν  στην καθιέρωση της σημερινής γιορτής, η οποία έχει πολλαπλή σημασία και χρησιμότητα, ιδιαιτέρως, βεβαίως, για τους αποστράτους αστυνομικούς  και τις οικογένειές τους, αλλά και για τους εν  ενεργεία συναδέλφους, γιατί με τη γιορτή  αυτή:

Πρώτον, αναγνωρίζεται και επίσημα από την πολιτεία η πολύτιμη προσφορά των αποστράτων αστυνομικών στην κοινωνία και το έθνος, γεγονός που γι’ αυτούς αποτελεί υψίστη ηθική ικανοποίηση.

Δεύτερον, τιμάται η μνήμη όσων από τους συναδέλφους μας έχασαν τη ζωή τους στην εκτέλεση του καθήκοντος, για τους οποίους αποτελεί και μνημόσυνο ευγνωμοσύνης, αλλά και παρηγορία για τα μέλη των οικογενειών τους.

Τρίτον, επιβεβαιώνονται και σφυρηλατούνται οι καλές σχέσεις και οι επαγγελματικοί δεσμοί των αποστράτων με τους εν ενεργεία συναδέλφους τους, το καλό επίπεδο των οποίων,  αφ’ ενός μεν διευκολύνει την εκτέλεση του αστυνομικού έργου, αφετέρου δε γεμίζει με ικανοποίηση και υπερηφάνεια τους αποστράτους, που εξακολουθούν να αισθάνονται χρήσιμοι και υπολογίσιμοι.

Τέλος, δίδεται η ευκαιρία στις οργανώσεις των αποστράτων να εκφράσουν και δημοσία τα αιτήματά τους και ενδεχομένως τα παράπονά τους, με την ελπίδα ότι θα κινηθεί το ενδιαφέρον για την ικανοποίησή τους.

Κινούμενος, λοιπόν, στα πλαίσια αυτής της ευκαιρίας, θα μου επιτρέψετε να επισημάνω, εντελώς επιγραμματικά, δυο-τρία σημαντικά, κατά την άποψή μας, θέματα που μας απασχολούν.


Κατ’  αρχήν θέλουμε να εκφράσουμε την έντονη δυσαρέσκειά μας, να μην πω την αγανάκτησή μας, για τα «ληστρικά», θα τα χαρακτήριζα,   οικονομικά μέτρα  που λήφθηκαν και λαμβάνονται συνεχώς  σε βάρος μας, τα οποία πλήττουν βάναυσα την αξιοπρέπειά μας, αφού μας οδηγούν στην εξαθλίωση, καταρρακώνοντας  κάθε έννοια δικαιοσύνης, ισότητας και αξιακής τάξης.  Δεν είμαστε άνθρωποι που δεν κατανοούμε τη δεινή οικονομική κατάσταση της  χώρας. Και δεν θα είχαμε αντίρρηση να συνεισφέρουμε και εμείς, κατά το μέρος που μας αναλογεί,  στην προσπάθεια για την οικονομική της ανάταξη.  Άλλωστε, εμείς έχουμε υψηλή αίσθηση του καθήκοντος, αφού επί 35 και πλέον χρόνια την υπηρετήσαμε πιστά, με ιδρώτα και αίμα.  Γι΄ αυτό, και δεν μπορούμε να δεχθούμε την αγνωμοσύνη της απέναντί μας. Δεν μπορούμε να δεχθούμε τον εξευτελισμό, αφού τα οικονομικά μέτρα δεν είναι απλώς δυσανάλογα σε βάρος μας σε σχέση με κάθε άλλη επαγγελματική τάξη, αλλά είναι ισοπεδωτικά και εξουθενωτικά. Ίσως οι κυβερνώντας να θεώρησαν ότι εμείς μπορεί να γίνουμε τα εύκολα θύματα, αφού οι όποιες αντιδράσεις μας δεν θα τους δημιουργούσαν ιδιαίτερα προβλήματα. Θα τους πω όμως ένα ανέκδοτο και ελπίζω να καταλάβουν. Κάποτε ένας διαρρήκτης πριόνιζε την κλειδαριά ενός καταστήματος για να το διαρρήξει. Τον βλέπει ένας περαστικός και τον ρωτάει «τι κάνεις εκεί βρε παλιάνθρωπε?». «Μα δεν βλέπεις παίζω βιολί», απαντάει ο διαρρήκτης. «Μα δεν ακούω μουσική» λέει ο περαστικός. «Αύριο θα την ακούσεις» απαντάει ο διαρρήκτης. Ας ευχηθούμε η μουσική που θα ακουσθεί αύριο να μην είναι λυπητερή.
Ένα άλλο θέμα που απασχολεί την Ένωσή μας  είναι η μη εκπροσώπησή μας στο ενιαίο πλέον Δ.Σ. του νέου ασφαλιστικού μας φορέα, του Τ.Ε.Α.Π.Α.Σ.Α., στον οποίο εντάχθηκαν όλα τα κλαδικά μας Ταμεία (Χωρ/κης, Αστυν. Πόλεων και Πυροσβεστικής). Στο 9μελές αυτό όργανο ουδείς συμμετέχει από τους εν ενεργεία και συνταξιούχους αστυνομικούς, που είναι ασφαλισμένοι στα τρία κλαδικά Ταμεία της Α.Π. Το γεγονός αυτό αποτελεί κραυγαλέα άνιση μεταχείριση σε βάρος των ασφαλισμένων στα Ταμεία αυτά, στους οποίους δημιουργούνται δικαιολογημένες ανησυχίες για τη διαχείριση της περιουσίας τους και τη διασφάλιση των ασφαλιστικών τους δικαιωμάτων. Ελπίζουμε, τώρα που την εποπτεία του ΤΕΑΠΑΣΑ ανέλαβε το Υπουργείο μας, το θέμα αυτό θα αντιμετωπισθεί δίκαια και ισότιμα. Άλλωστε, αυτό αποτελεί προϋπόθεση, όχι μόνο για την άρση των δικαιολογημένων ανησυχιών των ασφαλισμένων στα Ταμεία αυτά, αλλά και για να προχωρήσει ομαλά το θέμα της ουσιαστικής ενοποίησης των Ταμείων, ώστε όλο το προσωπικό της Ελληνικής Αστυνομίας και του Πυροσβεστικού Σώματος να έχει ενιαία ασφαλιστική αντιμετώπιση.

Επίσης, θα ήθελα να εκφράσω και ένα γενικότερο παράπονό μας. Ουδέποτε ζητήθηκε από τις οργανώσεις των αποστράτων να εκφράσουν τις απόψεις τους, τόσο  για τα θέματα της οργάνωσης και λειτουργίας της Αστυνομίας, όσο και για τους τρόπους και τις μεθόδους καλύτερης αντιμετώπισης της εγκληματικότητας. Για μας θα ήταν μεγάλη χαρά και ικανοποίηση να προσφέρουμε στους τομείς αυτούς την πολύτιμη πείρα μας, θέλουμε δε να πιστεύουμε  ότι θα ήταν ιδιαιτέρως χρήσιμη η αξιοποίησή της από τους αρμοδίους.

Τέλος, θα μου επιτρέψετε να επισημάνω στους διοργανωτές αυτής της γιορτής μία παράλειψη. Δεν κλήθηκαν στη γιορτή οι επίτιμοι Αρχηγοί των Σωμάτων με ατομικές προσκλήσεις, όπως γινόταν τόσα χρόνια και όπως απαιτεί η αξιακή τάξη και το πρωτόκολλο. Θέλουμε να πιστεύουμε ότι είναι μια τυχαία παράλειψη και όχι μια  γενικότερη τάση υποτίμησης κάθε αξίας και ισοπέδωσης των πάντων.   
Ζητώ συγνώμη αν ήμουν σκληρός ή αν μακρηγόρησα. Αλλά δεν έχουμε συχνά τις ευκαιρίες για να ακουσθούν αυτά που μας απασχολούν. Γι΄ αυτό, δεχθείτε παρακαλώ τα συγχαρητήριά μου  για τη διοργάνωση αυτής της γιορτής, καθώς και τις ευχές μου να χαρίζει ο πανάγαθος σε όλους σας υγεία, δύναμη και φώτιση για να κάνετε το καλύτερο για την κοινωνία  και τη χώρα μας.

Χρόνια πολλά και καλό καλοκαίρι.

